ড্র করে জার্মানিকে রুখে দিল সার্বিয়া | 749692 | কালের কণ্ঠ | kalerkantho
২১ মার্চ, ২০১৯ ১২:০৮ | পড়া যাবে ২ মিনিটে
সার্বিয়ার বিপক্ষে জয়ের দেখা পেল না ইওয়াখিম লুভের তারুণ্যনির্ভর জার্মান দল। জার্মানির শহর ভলফসবুর্কে বুধবার রাতে আন্তর্জাতিক প্রীতি ম্যাচটি ১-১ গোলে ড্র হয়।
ম্যাচের শুরুতে লুকা ইয়োভিচের গোলে স্বাগতিকরা পিছিয়ে পড়ার পর সমতা টানেন লেয়ন গোরেটস্কা। শরুতে এলোমেলো ফুটবল খেলে জার্মানি। দ্বিতীয়ার্ধে দারুণভাবে ঘুরে দাঁড়ায়। তবে জয়ের দেখা পায়নি কোনো দলই।
রাশিয়া বিশ্বকাপে গিয়ে গ্রুপ পর্ব থেকেই বিদায় নেয় জার্মানি। পরে উয়েফা নেশন্স লিগে হয় অবনমন। ২০১৮ সালে মোট ছয় ম্যাচে হারে তারা, নিজেদের ইতিহাসে এর আগে এক বছরে কখনোই এত ম্যাচে হারেনি দলটি।
ব্যর্থতার গণ্ডি থেকে বেরিয়ে দলকে নতুন রূপ দিতে টমাস মুলার, মাটস হুমেলস ও জেরোমে বোয়াটেংয়ের মতো অভিজ্ঞ তিন খেলোয়াড়কে একেবারে ছেটে ফেলার সিদ্ধান্ত আগেই জানিয়েছিলেন লুভ। রিয়াল মাদ্রিদ মিডফিল্ডার টনি ক্রুসকেও রাখেন বেঞ্চে।
বল দখলে এগিয়ে থাকলেও দ্বাদশ মিনিটে গোল খেয়ে বসে জার্মানি। কর্নার থেকে উড়ে আসা বল ডিফেন্ডাররা ক্লিয়ার করতে ব্যর্থ হলে ছোট ডি-বক্সে ফাঁকায় পেয়ে হেডে জাল খুঁজে নেন আইনট্রাখট ফ্রাঙ্কফুর্টের ফরোয়ার্ড ইয়োভিচ।
দ্বিতীয়ার্ধে কিছুটা গুছিয়ে ওঠা জার্মানি ২২তম মিনিটে সমতায় ফেরার সহজ সুযোগ পায়। কিন্তু গোলরক্ষককে একা পেয়েও তাকে পরাস্ত করতে পারেননি টিমো ভেরনার। ৩৭তম মিনিটে লাইপজিগ স্ট্রাইকারের আরেকটি শট দারুণ ক্ষিপ্রতায় রুখে সার্বিয়াকে এগিয়ে রাখেন গোলরক্ষক মার্কো দিমিত্রোভিচ।
টানা আক্রমণ করতে থাকা স্বাগতিকরা অবশেষে ৬৯তম মিনিটে কাঙ্ক্ষিত গোলের দেখা পায়। রয়েসের পাস ডি-বক্সে ঢুকে নিয়ন্ত্রণে নেওয়ার মাঝে এক জনকে কাটিয়ে ডান পায়ের জোরালো শটে বল জালে পাঠান বায়ার্ন মিউনিখ মিডফিল্ডার গোরেটস্কা।